
Kétféle táncos-mozgásos foglalkozás hatása a pillanatnyi hangulati és szorongásos állapotra egyetlen ülés alkalmával

Jelen kutatás kétféle táncos-mozgásos foglalkozás egyetlen alkalom után a hangulatra és szorongásra gyakorolt hatásait vizsgálta. A kutatás elméleti megalapozottságát a testmozgás és a tánc hangulatra és szorongásra gyakorolt pozitív hatását kutató eredmények támasztják alá.
A vizsgálatban 64 női vizsgálati személy önként vett rész. A kétféle típusú táncos-mozgásos óra a ’gyors-energizáló’ (n=32) és a ’lassú-tudatos’ (n=32) óra volt. A foglalkozások előtt és után a hangulati állapotot a Pozitív és Negatív Affektivitás Skálával (PANAS), a szorongást pedig a Spielberger féle Állapotszorongás Kérdőívvel (STAI-S) mértem fel.
Szignifikáns eredményeket kaptam az órák hangulatra gyakorolt hatásában. A táncos-mozgásos foglalkozás hatásos a pozitív affektusok növelésében illetve a negatív affektusok és pillanatnyi szorongásszint csökkentésében mindkét óra típusnál, egyetlen foglalkozás alkalmával. Jelen vizsgálatban nem kaptam szignifikáns eredményeket a két óra típus hatása közötti különbségekre, nem volt különbség a ’gyors-energizáló’ és ’lassú tudatos’ órák között egyik skálán sem.
A vizsgálat eredményeinek fényében a táncos-mozgásos foglalkozásokon való részvétel hatékony módja a hangulat javításának és a szorongás csökkentésének. Érdemes lenne további kutatásokban érzékenyebb hangulatmérő eszközökkel feltárni ezeket a hatásmechanizmusokat. 



